Faisalabad

Faisalabad ((; 1977ra arte, Lyallpur) Pakistango hiri eta barruti bat da, Punjab probintziakoa. Chenab ibaia hiritik 30 km ipar-mendebaldera dago. Lahoreren ondoren, Punjab probintziako hiririk handiena da. Pakistango hirietan hirugarrena da. Pakistango erdialdeko industriagune garrantzitsua da, eta errepideen eta trenbideen gune batean dago.

Punjabeko erdialdeko lautadan dago, eta inguruko nekazaritza-produktuen merkataritzaren gunea da. Industria kimiko garrantzitsuak daude, eta ehungintza eta elikagaigintzako industriak ere bai. Nekazaritza Unibertsitatearen egoitza da (1906an sortua).

Klima aridoa du: uda (apiriletik urrira) beroa da (udako batez besteko tenperatura maximoa 39 °C da, eta minimoa 27 °C), eta negua (azarotik martxora) epela (neguko batez besteko tenperatura maximoa 17 °C da, eta minimoa 6 °C). Euri gutxi egiten du (300 mm urtean, batez beste), eta ia uztailean eta abuztuan bakarrik egiten du euria.

Hiria 1890ean sortu zen, eta Lower Chenab koloniako gune operatiboa izan zen. 1898an udalerri-kategoria eskuratu zuen.

2005ean, Faisalabad hiri-barruti gisa berrantolatua izan zen, eta 8 herri autonomotan banatu:

 Lyallpur Town
 Madina Town
 Jinnah Town
 Iqbal Town
 Chak Jhumra Town
 Jaranwala Town
 Samundri Town
 Tandlianwala Town

 Erreferentziak 

 Kanpo estekak 

Kategoria:Pakistango hiriak